Aarhus Airport øgede i 2017 sit underskud med seks millioner kroner i forhold til året før. Lufthavnen forventer først overskud i 2020.

Aarhus Airport kommer ud af 2017 med et underskud på 16,2 millioner kroner. Det er næsten seks millioner mere end underskuddet i 2016 på 10,5 millioner kroner og en fordobling af underskuddet i 2015, hvor de røde tal på bundlinjen lød på otte millioner kroner.

Ifølge bestyrelsesformand Torben Boldsen er det forværrede resultat dog ventet, og bestyrelsesformanden forholder sig roligt til regnskabet, som ligger i tråd med bestyrelsens strategi for lufthavnens økonomiske genopretning.

”Regnskabet for 2017 er udtryk for, hvad det koster at drive en lufthavn med under 380.000 passagerer. Af samme årsag lagde vi for et år siden en strategi for at øge passagerantallet, og den strategi er allerede i gang med at blive ført ud i livet,” siger Torben Boldsen.

Fokus på ruteudvidelser

”Vi har i 2017 haft fokus på at udvide antallet af ruter, hvilket er lykkedes i stor stil. Blot er vi nødt til at leve med, at den økonomiske gevinst ved ruteudvidelser typisk lader vente på sig i omkring tre år,” siger formanden.

Han henviser til, at det er normalt, at lufthavne yder flyselskaber med nye ruter en opstartsrabat, hvilket forsinker den fulde økonomiske effekt af de nye ruter. Ifølge Torben Boldsen vil der derfor endnu gå et par år, inden Aarhus Airport bliver en rentabel forretning.

”Der klart, at den massive udvidelse af lufthavnens trafik vil sætte sine spor i regnskaberne de kommende år. Men selvfølgelig får vi på længere sigt også en økonomisk vækst ud af en vækst i passagerantallet. Vi forventer, at Aarhus Airport bliver en overskudsgivende forretning omkring 2020, så til den tid vil vi have gennemført den turn around-proces, som lufthavnen og Aarhus har brug for,” siger Torben Boldsen.

Årets resultat er ifølge formanden omkring en million bedre end forventet og derfor i fuld overensstemmelse med forretningsplanen og tilfredsstillende.

Langt flere direkte destinationer

Antallet af direkte destinationer fra Aarhus Airport voksede med 33 procent i 2017. Det skete som følge af fem nye ruter til Prag, Malaga, Gdansk, Sivota og Ithaca.

Ligeledes præsenterede lufthavnen sidste år et nyt samarbejde med SAS om seks nye ruter. Som følge heraf har Aarhus Airport i løbet af foråret fået nye ruter til München, Stockholm, Oslo, Nice, Mallorca og Split.

Øget trafik i april

Derudover er den allerede eksisterende rute til Malaga blevet gjort til en helårsrute, ligesom flyvningerne mellem Aarhus og København er øget med 20 procent. Aarhus Airport forventer samlet set, at det nye samarbejde med SAS vil øge lufthavnens trafik med minimum 50 procent.

Senest har Aarhus Airport præsenteret en ny rute til Berlin med easyJet. Det er første gang, at Europas næststørste lavprisselskab er at finde i Vestdanmark.

I april steg lufthavnens trafik med 39,6 procent sammenlignet med den tilsvarende måned i 2017, og stigningen i udenrigstrafikken alene lød på 77,4 procent. Dermed ser mønstret med flere års tilbagegang i Aarhus Airport ud til at være brudt.

Relaterede artikler:

EasyJet rykker ind i Aarhus Lufthavn

Syv SAS-ruter fra Aarhus Lufthavn

SAS og Aarhus Lufthavn i strategisk samarbejde